text: BIOS-sagen: Overholder overenskomsten
  27 april 2015 kl. 15.01
  Det hollandske selskab BIOS, som 1. september overtager ambulancekørslen i det meste af Region Syddanmark, overholder den overenskomst, som 3F har indgået med dem. Alligevel har mange af redderne mistillid til selskabet.
  - Jeg har været med til et enkelt møde, og mit indtryk er, at redderne er utrygge ved, at BIOS siger ét på møderne og noget andet, når det står på skrift, siger afdelingsformand Kim Brandt, 3F Aabenraa.
  Men de ting, som BIOS så skriver, overholder de den overenskomst, I har indgået?
  - Ja, alt overholder overenskomsten, siger Kim Brandt.
  Et stort stridspunkt har været vagtplaner. Redderne er vant til at arbejde i hold på 4-5 mand. Men BIOS har kørt individuelle ansættelseskontrakter.
  Kim Brandt oplyser, at det også er fire-fem mands grupper, som har sagt jatak til at arbejde på Sjælland, så de kan køre sammen og har fri sammen.
  Kim Brandt fornemmer, at BIOS satser på at kunne spare penge på mere individuelle ansættelser. Men alt er efter den overenskomst, som reddernes fagforening har indgået.
  - Den slags med vagtplaner og sådan noget, er ikke så enkelt at finde ud af, siger Kim Brandt til TV SYD.
  